作者:無名氏
標題:十二時・憶少年
內容:戈綈革舄最仁賢。儉德自躬全。憂勤庶政，三十餘年。金風肅，秋漸老，攝調ち。忱恂遍，群祀號泣訴旻天。綴衣將出，神凝玉幾，一夜登仙。弓墮隔蒼煙。七月有來同軌，引紼動靈輇。悽愴淚潸然。行號巷哭，薤露聲傳。東城去路，驚濤忍見江船。憔悴山川。不禁簫鼓咽，山陰處，茂林修竹芊芊。望陵宮，應弗遠，金粟堆前。人徒慕戀，百神警待，盤翥驅先。戴鴻恩，空痛慕，淚珠連。千秋歲、功德寄華編。